KOMISIJOS SPRENDIMAS
2005 m. lapkričio 18 d.
iš dalies keičiantis Sprendimą 2000/609/EB dėl ūkiuose auginamų Ratitae genties paukščių šviežios mėsos importo iš Australijos ir Urugvajaus
(pranešta dokumentu Nr. C(2005) 4408)
(Tekstas svarbus EEE)
(2005/804/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EEB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių (1), ypač į jos 9 straipsnio 1 dalį, 11 straipsnio 1 dalį, 12 straipsnį, 14 straipsnio 1 dalį ir 14a straipsnį,
1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, prekybą Bendrijoje ir jų importą į Bendriją, ir ligų sukėlėjų atžvilgiu Direktyvoje 90/425/EEB (2), ypač į jos 10 straipsnį,
kadangi:
(1)
1994 m. vasario 16 d. Komisijos sprendime 94/85/EB, pateikiančiame trečiųjų šalių, iš kurių valstybės narės leidžia importuoti šviežią paukštieną (3), sąrašą, į tą sąrašą yra įtrauktas Urugvajus.
(2)
2000 m. rugsėjo 29 d. Komisijos sprendimas, nustatantis gyvūnų sveikatos ir visuomenės sveikatos reikalavimus bei veterinarinį sertifikavimą importuojant ūkiuose auginamų Ratitae genties paukščių mėsą, ir iš dalies keičiantis Sprendimą 94/85/EB, pateikiantį trečiųjų šalių, iš kurių valstybės narės leidžia importuoti šviežią paukštieną (4), sąrašą, nustato, kad valstybės narės, laikantis tam tikrų sąlygų, leidžia importuoti ūkiuose auginamų Ratitae genties paukščių šviežią mėsą tik iš Sprendimo 2000/609/EB I priede išvardytų trečiųjų šalių arba jų dalių. Šiuo metu Urugvajus nėra įtrauktas į tą Sprendimą.
(3)
Po Komisijos vizito 2004 m. spalio mėnesį, paskesnės kontrolės ir Urugvajaus garantijų, gyvūnų ir bendra sveikatos situacija šiuo metu yra patenkinama, todėl šalis gali būti įtraukta į patvirtintų trečiųjų šalių, nurodytų Sprendimo 2000/609/EB I priede, sąrašą.
(4)
Atsižvelgiant į Urugvajaus gyvūnų sveikatos būklę dėl Niukaslio ligos, yra tikslinga, kad ūkiuose auginamų Ratitae genties paukščių šviežia mėsa būtų importuojama pateikiant gyvūnų sveikumo patvirtinimo pavyzdį „A“, nurodytą Sprendimo 2000/609/EB II priedo 2 dalyje.
(5)
Sprendimas 2000/609/EB, su pakeitimais, padarytais Sprendimu 2004/118/EB, klaidingai nustato, kad ūkiuose auginamų Ratitae genties paukščių šviežia mėsa iš Australijos turi būti importuojama pateikiant gyvūnų sveikumo patvirtinimo pavyzdį „A“, nurodytą Sprendimo 2000/609/EB II priedo 2 dalyje, vietoje gyvūnų sveikumo patvirtinimo pavyzdžio „B“, nurodyto tame priede. Dėl šios priežasties šią klaidą reikia ištaisyti.
(6)
Todėl reikėtų atitinkamai iš dalies pakeisti Sprendimą 2000/609/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2000/609/EB I priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2005 m. lapkričio 18 d.